recursal/SuperWikiNEXT-32B huggingface dataset:
Η λέξη **σουαρέ** αποτελεί νεολογισμό που προήλθε από τη γαλλική γλώσσα (soirée), δηλώνοντας την «εσπερίδα» (απόγευμα). Έτσι κατά τη συνήθη διεθνή σήμερα χρήση της αποδίδεται με τις ακόλουθες ερμηνείες - χαρακτηρισμούς:

"**Σουαρέ**", ή "**Σουαρέ ντανσάντ**": με την οποία δηλώνεται η χοροεσπερίδα. Συνηθίζεται περισσότερο σε ιδιωτικά χορευτικά πάρτι.
"**Σουαρέ νουάρ**": με την οποία δηλώνονταν παλαιότερα η θεατρική παράσταση, με παρλάτες και σκετς κυρίως των καμπαρέ, που παρουσίαζαν υπερβολική ελευθεριότητα.
"**Σουαρέ νταν Γκρενάντ**": με την οποία χαρακτηρίζεται ιδιαίτερα ισπανοαραβική μουσική σύνθεση που θυμίζει παλαιότερα μουσικά ακούσματα της Γρανάδας (Ισπανίας)
"**Σουαρέ ντε γκαλά**: με την οποία δηλώνεται σπουδαία και μεγάλη επίσημη παράσταση ή χοροεσπερίδα. Η ονομασία αυτή είναι σήμερα και η πλέον καθιερωμένη ειδικότερα από τα έντυπα καλλιτεχνικού χώρου.
"**Σουαρέ ντε μασκέ**" ή "**Μασκέ**": χοροεσπερίδα υποχρεωτικά μεταμφιεσμένων (αποκριάς).
"**Σουαρέ πιζάμ**": ιδιωτικό νεανικό πάρτι που καταλήγει σε νυκτερινή φιλοξενία στον ίδιο χώρο, δεν συνηθίζεται τόσο στην Ελλάδα, αν και παρατηρείται περιορισμένα το καλοκαίρι κυρίως σε θαλαμηγούς.
* Σημειώνεται ότι όλοι οι παραπάνω είναι εξωγενείς χαρακτηρισμοί και δεν αναφέρονται έτσι σε προσκλήσεις.

Πηγές
-----

* "Μεγάλη Ελληνική Εγκυκλοπαίδεια" τομ.ΚΒ΄, σελ.116.

  


|  |  |
| --- | --- |
| Εικονίδιο αποσαφήνισηςΑποσαφήνιση | Αυτή είναι μια σελίδα **αποσαφήνισης,** δηλαδή μια σελίδα που δείχνει άλλες που θα είχαν το ίδιο όνομα με αυτήν.Εάν ακολουθήσατε μια σύνδεση εδώ, μπορεί να θελήσετε να επιστρέψετε και να διορθώσετε τον σύνδεσμο για να συνδέει προς την κατάλληλη συγκεκριμένη σελίδα. |
Το **σφάλμα κόμης** είναι το σφαιρικό σφάλμα δέσμης που παρουσιάζει ελαφριά ασυμμετρία ως προς τον φακό, γιατί ο άξονάς της δεν συμπίπτει με τον κύριο άξονα του φακού.

Περιγραφή
---------

Κατά τον μηχανισμό της δημιουργίας της κόμης σε ένα μεσημβρινό επίπεδο συγκλίνοντος φακού οι περιφερειακές ακτίνες από ένα μακρινό φωτεινό σημείο συγκλίνουν στο Β, δίνοντας έτσι μεγαλύτερη μεγέθυνση από τις αξονικές που συγκλίνουν στο Α. Ενώ δηλαδή το σφαιρικό σφάλμα οφείλεται στη διαφορά της εστιακής απόστασης που παρουσιάζουν οι διάφορες ζώνες του φακού, το σφάλμα κόμης προέρχεται από τη διαφορά μεγέθυνσης που παρουσιάζουν οι ζώνες αυτές.

Για να μελετήσουμε τον σχηματισμό της κόμης στον χώρο, τοποθετούμε μπροστά από έναν συγκλίνοντα φακό ένα διάφραγμα με δύο αντισυμμετρικές μικρές οπές, που αντιστοιχούν σε ορισμένη ζώνη ακτίνας ύψους h.

Παρατηρείται τότε ότι καθώς περιστρέφουμε το διάφραγμα ώστε οι οπές να παίρνουν διαδοχικά τις θέσεις 1,2,3,4,1,2,…, το είδωλο ενός σημείου Σ περιστρέφεται πάνω στο επίπεδο εστίασης κατά την αντίθετη φορά παίρνοντας τις θέσεις 1΄,2΄,3΄,4΄,1΄,2΄…. Ο κύκλος που δημιουργείται κατά την περιστροφή αυτή ονομάζεται κομητικός κύκλος της ζώνης (ύψους) h του φακού. Το κέντρο του κομητικού κύκλου δε συμπίπτει με το κατά μηδενικής τάξης είδωλο του σημείου Σ, αλλά είναι ακτινικά μετατοπισμένο, πάνω δηλαδή στην ευθεία που συνδέει το ίχνος του άξονα (Χ) και το είδωλο μηδενικής τάξης.

Αν εκτελεστεί το πείραμα με διαφράγματα διαφορετικού ύψους h, διαπιστώνεται ότι καθώς αυξάνεται το h, αυξάνεται η διάμετρος αλλά και η απόσταση του κέντρου του κομητικού κύκλου από το πρακτικά σημειακό είδωλο της μηδενικής τάξης, το οποίο σχηματίζεται από τις αξονικές ακτίνες της ζώνης h=0.

Άρα το κομητικό είδωλο απαρτίζεται από αλλεπάλληλους κομητικούς κύκλους που αντιστοιχούν στις διάφορες ζώνες του φακού. Όταν αυξάνεται η απόσταση (ψ΄) του ειδώλου από τον κύριο άξονα, αυξάνονται και οι διαστάσεις του κομητικού ειδώλου ενώ ο άξονας συμμετρίας του στο επίπεδο εστίασης περνάει πάντα από το ίχνος του κύριου άξονα (X) του φακού. Όταν η κόμη του ειδώλου απομακρύνεται από το κέντρο του πεδίου λέμε ότι έχουμε εξωτερική ή θετική κόμη (Σχ.1). Στη περίπτωση αυτή η μεγέθυνση των περιφερειακών ακτίνων είναι μεγαλύτερη από αυτή των αξονικών. Στην αντίθετη περίπτωση η κόμη λέγεται εσωτερική και θεωρείται αρνητική.

Ένας φακός ή οπτικό σύστημα που έχει διορθωμένο το σφάλμα της κόμης λέγεται ισοπλανητικό σύστημα. Αν έχει διορθωμένο και το σφαιρικό σφάλμα λέγεται απλανητικό σύστημα.

Δείτε ακόμη
-----------

* Σφάλματα φακών

Παραπομπές
----------
**Συστηματικό όνομα** είναι ένα όνομα που δίνεται με συστηματικό τρόπο σε μια μοναδική ομάδα, οργανισμό, αντικείμενο ή χημική ουσία, από έναν συγκεκριμένο πληθυσμό ή συλλογή. Τα συστηματικά ονόματα είναι συνήθως τμήματα μιας ονοματολογίας (νομενκλατούρας).

Ημισυστηματικό όνομα είναι ένα όνομα, που έχει ένα τουλάχιστον συστηματικό τμήμα και τουλάχιστον ένα κοινό (εμπειρικό) τμήμα.

Η δημιουργία συστηματικών ονομάτων μπορεί να είναι απλή, όπως η εκχώρηση ενός προθήματος ή ενός αριθμού σε κάθε αντικείμενο (οπότε είναι ένας τύπος αριθμητικού σχήματος, ή σύνθετη όπως η κωδικοποίηση της πλήρους δομής του αντικειμένου στο όνομα). Πολλά συστήματα συνδυάζουν κάποιες πληροφορίες για το ονομαζόμενο αντικείμενο, με έναν πρόσθετο αύξοντα αριθμό για να καταστεί ένα μοναδικό αναγνωριστικό.

Τα συστηματικά ονόματα συνυπάρχουν συχνά με προηγούμενα κοινά ονόματα, που δόθηκαν πριν τη δημιουργία οποιουδήποτε συστήματος συστηματικής ονοματολογίας. Παραδείγματος χάρη, πολλές κοινές χημικές ουσίες αναφέρονται ακόμα με το κοινό ή με εμπειρικό τους όνομα, ακόμα και από τους χημικούς.

Στη χημεία
----------

Στη χημεία, ένα συστηματικό όνομα περιγράφει τη χημική δομή μιας χημικής ουσίας, δίνοντας συνεπώς κάποιες πληροφορίες για τις χημικές της ιδιότητες.

Η *Επιτομή της χημικής τεχνολογίας* που δημοσιεύτηκε από την IUPAC, ορίζει το συστηματικό όνομα ως "ένα όνομα που αποτελείται πλήρως από ειδικά επινοημένες ή επιλεγμένες συλλαβές, με ή χωρίς αριθμητικά προθήματα· π.χ. πεντάνιο". Όμως, όταν εμπειρικά ονόματα έχουν συμπεριληφθεί στην ονοματολογία IUPAC, τότε μπορεί να αποτελούν το συστηματικό όνομα μιας ουσίας ή τμήματός της. Παραδείγματα μερικών συστηματικών ονομάτων με εμπειρικές ρίζες είναι το βενζόλιο (κυκλοεξατρένιο) ή η γλυκερίνη (τριυδροξυπροπάνιο).

Παραδείγματα
------------

Υπάρχουν τυποποιημένα συστηματικά ή ημισυστηματικά ονόματα για:

* Xημικά στοιχεία (ακολουθώντας τις οδηγίες της IUPAC)
* Xημικές ενώσεις (ακολουθώντας τις οδηγίες της IUPAC)
* Βιολογικούς οργανισμούς (που ξεκίνησε από τον Κάρολο Λινναίο)
* Αστρονομικά αντικείμενα και οντότητες (αστρονομικές συμβάσεις ονοματολογίας με διαχειριστή τη Διεθνή Αστρονομική Ένωση)
* Γονίδια (ονοματολογία γονιδίων, ακολουθώντας τις διαδικασίες της HUGO Gene Nomenclature Committee, HGNC)
* Πρωτεΐνες
* Ορυκτά (με διαχειριστή τη International Mineralogical Association, IMA)

Εξωτερικοί σύνδεσμοι
--------------------

* Naming organic compounds
* Selected pages from IUPAC rules for naming inorganic compounds Αρχειοθετήθηκε 2016-03-03 στο Wayback Machine.

Παραπομπές
----------

1. ↑  «semisystematic name». *mondofacto.com*. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 16 Οκτωβρίου 2019.
2. ↑  IUPAC, *Compendium of Chemical Terminology*, 2nd ed. (the "Gold Book") (1997). Online corrected version:  (2006–) "semisystematic name (semitrivial name)".
3. ↑  IUPAC, *Compendium of Chemical Terminology*, 2nd ed. (the "Gold Book") (1997). Online corrected version:  (2006–) "systematic name".
Ο **Έντουαρντ Βίβιαν Μπομπ** (*λατινικό αλφάβητο : Edward Vivian Bobb*), (Άγκρα, 27 Ιουλίου 1902 - ?), ήταν Βρετανικής καταγωγής στρατιωτικός και Ινδός πρωταθλητής της αντισφαίρισης.

Ήταν πρωταθλητής Ινδίας στο απλό το 1921, 1926, 1927, 1930, 1933, και το 1937 και φιναλίστ το 1934. Πρωταθλητής στα διεθνές πρωταθλήματα : Βεγγάλης το 1927, Καλκούτας το 1929, 1930, 1933, Ουτάρ Πραντές το 1931, δυτικής Ινδίας το 1932, 1934, 1939, 1940, και φιναλίστ το 1933, Βορειοδυτικής Ινδίας το 1933, Μπάντρας το 1933, Parsi Gymkhana Open το 1933, 1938, Βομβάης το 1934, 1938, 1940. Είχε συμμετάσχει στο Γουίμπλετον και το πρωτάθλημα Νέας Ζηλανδίας.

Αγωνίστηκε για την Ινδία στο κύπελλο Ντέιβις του 1928 σημειώνοντας μία νίκη και τέσσερις ήττες φτάνοντας με την Ινδική ομάδα στα προημιτελικά.

Παραπομπές
----------

1. ↑  *ATP website*. BQ41. Ανακτήθηκε στις 27  Απριλίου 2022.
2. 1 2 3  Tennis Archive-Edward Vivian Bobb Αρχειοθετήθηκε 2013-12-04 στο Wayback Machine. ανακτήθηκε στις 10 Ιανουαρίου 2018, (Αγγλικά)
3. ↑  Ο Μπομπ στο κύπελλο Ντέιβις, ανακτήθηκε στις 10 Ιανουαρίου 2018, (Αγγλικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 2553157040165967040008

 |

 |
Η **συλλογική ιδιοκτησία** είναι η κυριότητα μέσων παραγωγής από όλα τα μέλη μιας ομάδας προς όφελος όλων των μελών της.   Το εύρος ή η στενότητα της ομάδας μπορεί να κυμαίνεται από μια ολόκληρη κοινωνία έως ένα σύνολο συναδέλφων σε μια συγκεκριμένη επιχείρηση (όπως ένα συλλογικό αγρόκτημα ). Κατά την τελευταία (στενότερη) έννοια ο όρος διακρίνεται από την κοινή ιδιοκτησία και τα κοινά, που συνεπάγεται ανοιχτή πρόσβαση, διατήρηση κοινών περιουσιακών στοιχείων και άρνηση ιδιοκτησίας ως έχει.

Η συλλογική ιδιοκτησία των μέσων παραγωγής είναι το καθοριστικό χαρακτηριστικό του σοσιαλισμού,  όπου η «συλλογική ιδιοκτησία» μπορεί να αναφέρεται είτε ιδιοκτησία σε ολόκληρη την κοινωνία είτε σε συνεταιριστική ιδιοκτησία από τα μέλη ενός οργανισμού. Όταν έρχεται σε αντίθεση με τη δημόσια ιδιοκτησία, η "συλλογική ιδιοκτησία" αναφέρεται συνήθως στην ιδιοκτησία ομίλων (όπως ένας συνεταιρισμός παραγωγών).

Παραπομπές
----------

1. ↑  Oxford Dictionaries. «collective ownership». Oxford Dictionaries. Αρχειοθετήθηκε από το πρωτότυπο στις 1 Φεβρουαρίου 2016. Ανακτήθηκε στις 26 Ιανουαρίου 2016.
2. ↑  Gregory and Stuart, Paul and Robert (28 Φεβρουαρίου 2013). *The Global Economy and its Economic Systems*. South-Western College Pub. σελ. 30. ISBN 978-1285055350. There are three broad forms of property ownership – private, public, and collective (cooperative). Under private ownership, the three ownership rights ultimately belong to individuals, subject to limitations of disposition, use, and earnings. Under public ownership, these rights belong to the state. With collective ownership, property rights belong to the members of the collective.
3. ↑  Rosser, Mariana V. and J. Barkley Jr. (23 Ιουλίου 2003). *Comparative Economics in a Transforming World Economy*. MIT Press. σελ. 53. ISBN 978-0262182348. Socialism is an economic system characterized by state or collective ownership of the means of production, land, and capital.
4. ↑  Gregory and Stuart, Paul and Robert (28 Φεβρουαρίου 2013). *The Global Economy and its Economic Systems*. South-Western College Pub. σελ. 30. ISBN 978-1285055350. According to these definitions, socialism can be a theoretical or political idea that advocates a particular way of organizing economic and political life. It can be an actual economic system in which the state owns and controls resources, or it can be a system of collective or group ownership of property.
Στη νομική επιστήμη με την ονομασία **συλλογικό όργανο** φέρεται ένα σύνολο προσώπων, ισότιμα συμπραττόντων και οργανωμένων σε ενιαία βούληση, όπου δυνάμει σχετικής νομοθεσίας, του παρέχεται η δυνατότητα να ενεργεί προς το συμφέρον και για λογαριασμό συγκεκριμένου νομικού προσώπου, επί διαφόρων υποθέσεων τόσο σε εσωτερικές όσο και σε εξωτερικές σχέσεις.

Γενικά
------

Τα συλλογικά όργανα ανάλογα της φύσης της δράσης τους υπόκεινται σε ειδικούς κανόνες συγκρότησης, σύνθεσης και λειτουργίας.  
 
Εν προκειμένω η "*συγκρότηση*" αυτών αναφέρεται στον καθορισμό της νομίμου πληρότητας των μελών, είτε με εκλογή είτε με διορισμό, τόσο των τακτικών όσο και των αναπληρωματικών.  
 
Η δε "*σύνθεση*" αναφέρεται στην νομιμότητα της λειτουργίας του οργάνου, εκ της συμμετοχής των μελών σε συνεδρία, την έγκαιρη πρόσκλησή τους καθώς και την έλλειψη ασυμβίβαστων κωλυμάτων σε συνάφεια του εξεταζομένου θέματος.  
 
Τέλος η "*λειτουργία*" αναφέρεται στη παρουσία των μελών καθ΄ όλη τη διάρκεια της συνεδρίας, τη θέση του εισηγητή, καθώς και τον τρόπο λήψης των αποφάσεων (πλειοψηφία).  

Οποιαδήποτε παραβίαση επί των παραπάνω κανόνων συνιστά λόγο ακυρότητας της όποιας απόφασης που έχει ληφθεί υπό αυτές τις συνθήκες και κατ΄ επέκταση και οποιαδήποτε διοικητικής πράξης που ακολούθως στηρίχθηκε σ΄ αυτή την απόφαση.

Διάκριση
--------

Τα δημόσια συλλογικά όργανα, αρχικά διακρίνονται σε

1. "άμεσα", όταν οι αρμοδιότητές τους καθορίζονται από το σύνταγμα της χώρας και σε "έμμεσα", όταν προσδιορίζονται από άλλους διοικητικούς νόμους.
2. Aνάλογα του χαρακτήρα της λειτουργίας τους διακρίνονται σε "νομοθετικά", "δικαστικά" και "διοικητικά". Τα τελευταία, επιμέρους σε "κεντρικά" και "περιφερειακά".
3. Ανάλογα του χαρακτήρα των αποφάσεών τους αυτά διακρίνονται σε αποφασιστικά και γνωμοδοτικά.
4. Τέλος διακρίνονται και σε πολλές άλλες κατηγορίες, ανάλογα της παρ΄ εκάστου αρμοδιότητας αυτών.

Συλλογικά όργανα
----------------

Συλλογικά όργανα είναι πάσης φύσεως διοικητικά συμβούλια και επιτροπές του δημοσίου, όπως π.χ. το Υπουργικό Συμβούλιο, οι Υγειονομικές Επιτροπές, Επιτροπές λιμένων, τα Δημοτικά συμβούλια, πειθαρχικά συμβούλια κ.λπ. καθώς επίσης σύλλογοι, σωματεία, ομοσπονδίες κ.λπ.

Διεθνές συλλογικό όργανο
------------------------

Στο Διεθνές Δίκαιο ως διεθνή συλλογικά όργανα φέρονται όλες οι γενικές γραμματείες και τα εκτελεστικά συμβούλια των διεθνών οργανισμών, οι πάσης φύσεως αντικειμένου διεθνείς επιτροπές, διεθνείς συνελεύσεις, διεθνείς επαγγελματικές ενώσεις κ.λπ.

Πηγές
-----

* "Εγκυκλοπαίδεια Πάπυρος Larousse Britannica" τομ.55ος, σελ.369.
**Συλλογισμός** είναι ένας τύπος ειδικής μορφής λογικού επιχειρήματος στον οποίο μία πρόταση (το συμπέρασμα) συνάγεται από δύο ή περισσοτερες άλλες (τις προκείμενες). Στην αρχαιότητα υπήρχαν δύο αντίπαλες συλλογιστικές θεωρίες: η Αριστοτελική και η Στωική.

Ιστορία της έννοιας
-------------------

Ο Αριστοτέλης ορίζει το συλλογισμό ως, «...λόγο στον οποίο αφού ορισμένα πράγματα έχουν υποτεθεί, κάτι διαφορετικό από αυτά που είχαν υποτεθεί προκύπτει αναγκαστικά επειδή αυτά τα πράγματα είναι έτσι.» Παρά αυτόν τον πολύ γενικό ορισμό, στο έργο του *Αναλυτικά πρότερα*, περιορίζεται σε κατηγορικούς συλλογισμούς που αποτελούνται από τρεις κατηγορικές προτάσεις. Αυτές περιλαμβάνουν κατηγορικούς τροπικούς συλλογισμούς.

Η μελέτη των συλλογισμών, η **συλλογιστική** αποτελεί ιδιαίτερο κλάδο της Λογικής, τον αρχαιότερο, ο οποίος με τη μελέτη λογικών δομών προτάσεων και συλλογισμών, είτε αυτούσια, είτε σε συνάρτηση με άλλες δοθείσες προηγουμένως προτάσεις - υποθέσεις, επιτρέπει την παραγωγή σαφούς συμπεράσματος.

Η Συλλογιστική αποτελεί δημιούργημα του αρχαίου Έλληνα φιλοσόφου Αριστοτέλη που διατυπώνεται στο έργο του «Όργανον» η οποία και έχει τύχει ιδιαίτερης εξαντλητικής μελέτης και σχολιασμού από τους μεταγενέστερους φιλοσόφους και ειδικότερα τους λεγόμενους Σχολαστικούς του Μεσαίωνα.

Από το Μεσαίωνα και εξής, οι όροι *κατηγορικός συλλογισμός* και *συλλογισμός* χρησιμοποιούνταν συνήθως αδιακρίτως. Ο συλλογισμός βρισκόταν στον πυρήνα της παραδοσιακής παραγωγικής λογικής, στην οποία τα γεγονότα καθορίζονται από το συνδυασμό υπαρχουσών προτάσεων, σε αντίθεση με την επαγωγική λογική στην οποία τα γεγονότα καθορίζονται από επαλαμβανόμενες παρατηρήσεις.

Στη σύγχρονη εποχή
------------------

Σε ακαδημαϊκό πλαίσιο, ο συλλογισμός ξεπεράστηκε από την πρώτου βαθμού κατηγορηματική λογική ως συνέπεια του έργου του Γκότλομπ Φρέγκε, συγκεκριμένα του *Begriffsschrift* (*Εννοιογραφία*) (1879), αλλά οι συλλογισμοί εξακολουθούν να είναι χρήσιμοι σε ορισμένες περιστάσεις και για εισαγωγές στη λογική για το ευρύ κοινό.

Παραπομπές
----------

1. ↑  Michael Frede, «Stoic vs. Peripatetic Syllogistic», Archive for the History of Philosophy 56, 1975, 99-124.
2. ↑  Αριστοτέλης, «Αναλυτικά πρότερα», 24b18–20
3. ↑   Stanford Encyclopedia of Philosophy: *Ancient Logic* Aristotle Non-Modal Syllogistic
4. ↑   Stanford Encyclopedia of Philosophy: *Ancient Logic* Aristotle Modal Logic
5. ↑  Hurley, Patrick J (2011). *A Concise Introduction to Logic*, Cengage Learning, ISBN 9780840034175
6. ↑  Zegarelli, Mark (2010). *Logic for Dummies*, John Wiley & Sons, ISBN 9781118053072

Εξωτερικοί σύνδεσμοι
--------------------

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **συλλογισμός**  |
Η **Συλλογή Κορυφαίων Αυτοκινήτων του Μονακό** (γνωστή και ως **Έκθεση Συλλογής Παλαιών Αυτοκινήτων Του Πρίγκιπα του Μονακό**) είναι ένα μουσείο αυτοκινήτων στη συνοικία Φοντβιέγ του Μονακό.

Τα αυτοκίνητα αποτελούν προσωπική συλλογή του Πρίγκιπα Ρενιέ Γ΄ του Μονακό (1923–2005) και συγκεντρώθηκαν σε μια περίοδο τριάντα ετών. Η συλλογή περιλαμβάνει σχεδόν εκατό κλασικά αυτοκίνητα, κατασκευασμένα στην Ευρώπη και τις Ηνωμένες Πολιτείες. Στα πιο αξιοσημείωτα αυτοκίνητα της συλλογής περιλαμβάνονται το Bugatti Type 35, που οδηγήθηκε από τον Ουίλιαμ Γκρόβερ-Ουίλιαμς στο Γκραν Πρι του Μονακό το 1929 και το Citroën DS3 WRC του Σεμπαστιάν Λεμπ. 38 αυτοκίνητα από τη συλλογή τέθηκαν σε δημοπρασία το 2012, λόγω της επιθυμίας του Πρίγκιπα Αλβέρτου Β΄ να αναδιοργανώσει και να επεκτείνει τη συλλογή.

Τα αυτοκίνητα εκτίθενται σε πέντε ορόφους, σε έναν ειδικά κατασκευασμένο χώρο στις λεγόμενες «Βεράντες του Φοντβιέγ», και το μουσείο είναι ανοιχτό καθημερινά από τις 10πμ έως τις 6μμ, εκτός από την Ημέρα των Χριστουγέννων και την Πρωτοχρονιά.

Δείτε επίσης
------------

* Κατάλογος μουσείων στο Μονακό

Παραπομπές
----------

1. 1 2 3 4  «Museums». *Visit Monaco - Museums*. Visit Monaco. Ανακτήθηκε στις 4 Αυγούστου 2014.
2. 1 2  «Monaco Top Cars Collection». *FIA Heritage Museums*. FIA. Αρχειοθετήθηκε από το πρωτότυπο στις 6 Αυγούστου 2020. Ανακτήθηκε στις 4 Αυγούστου 2014.
3. ↑  David C. King (2008). *Monaco*Απαιτείται δωρεάν εγγραφή. Marshall Cavendish. σελίδες 111–. ISBN 978-0-7614-2567-0.
4. ↑  «Prince Given Loeb's DS3 for Monaco Collection». *Rally Australia - News*. Rally Australia. 22 Απριλίου 2014. Αρχειοθετήθηκε από το πρωτότυπο στις 27 Μαρτίου 2019. Ανακτήθηκε στις 4 Αυγούστου 2014.
5. ↑

Εικόνες
-------

* 
* 
* 
* 
* 
* 
* 
* 
* 
* 

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Συλλογή Κορυφαίων Αυτοκινήτων του Μονακό** |

Συντεταγμένες: 43°44′07″N 7°25′19″E﻿ / ﻿43.7354011°N 7.4218114°E﻿ / 43.7354011; 7.4218114
Το **σμυρνοτσίχλονο** είναι πτηνό της οικογένειας των εμπεριζίδων. Στην Ελλάδα έχει περιορισμένη εξάπλωση και συναντάται μόνο στη Λέσβο, τη Χίο, τη Σκύρο και την Ικαρία.

Κατανομή
--------

Το σμυρνοτσίχλονο αναπαράγεται στη νότια Τουρκία και στο νότιο Ιράν. Διαχειμάζει στις ακτές της Ερυθράς Θάλασσας. Μερικοί απομονωμένοι πληθυσμοί επιβιώνουν σε ορισμένα νησιά του Αιγαίου όπως στη Λέσβο, τη Χίο, τη Σκύρο και την Ικαρία.

Ενδιαίτημα
----------

Τα σμυρνοτσίχλονα αναπαράγονται σε ξερές βραχώδεις βουνοπλαγιές.

Εμφάνιση
--------

Το σμυρνοτσίχλονο είναι ένα μεγάλο είδος τσιχλονιού (16–17 cm) με μία λευκή τριγωνική ουρά. Η επιστημονική του ονομασία (Εμπερίζα η σταχτιά) περιγράφει τον χρωματισμό του. Το φτέρωμα έχει λιγότερες ραβδώσεις από τα περισσότερα τσιχλόνια και έχει ένα χοντρό, ανοιχτού χρώματος ράμφος. Έχει γκρίζα πλάτη με ορισμένα μαύρα σημεία και μια καφετί απόχρωση στα φτερά. 

Το ενήλικο αρσενικό έχει ένα θαμπό κίτρινο κεφάλι και γκρι κοιλιά, το υποείδος E. c. semenowi έχει κίτρινη κοιλιά.

Τα θηλυκά έχουν καφέ η γκρι κεφάλι και λευκό λαιμό. Οι νεοσσοί έχουν λευκή κοιλιά και ραβδώσεις στο στήθος.

Διατροφή και αναπαραγωγή
------------------------

Όπως και τα περισσότερα τσιχλόνια, έτσι και το σμυρνοτσίχλονο τρέφεται κυρίως με σπόρους. Τα νεαρά πτηνά τρώνε και έντομα. Φυσιολογικά γεννάνε τρία αυγά

Παραπομπές
----------

1. ↑  BirdLife International (2012). *Emberiza cineracea*  *στην Κόκκινη Λίστα Απειλούμενων Ειδών της IUCN*. Έκδοση 2013.2. Διεθνής Ένωση Προστασίας της Φύσης (IUCN). Ανακτήθηκε 12 Μαρτίου 2014.
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 10 Απριλίου 2018. Ανακτήθηκε στις 9 Ιανουαρίου 2017.

Πηγές
-----

* Clive Byers, Urban Olsson, Jon Curson (1995). *Buntings and Sparrows*. ISBN 1-873403-19-4. CS1 maint: Πολλαπλές ονομασίες: authors list (link)

Εξωτερικοί σύνδεσμοι
--------------------

* 
* 
* 


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Cinereous Bunting  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Όμηρος ο Βυζάντιος** (4ος-3ος αιώνας π.Χ.) ήταν αρχαίος Έλληνας λόγιος και τραγωδός με καταγωγή από την πόλη του Βυζαντίου. Σύμφωνα με το λεξικό Σούδα η μητέρα του ήταν η επίσης ποιήτρια Μοιρώ η Βυζαντία, και ο ίδιος ονομάζονταν και ως *ο Νεότερος* ώστε να διακρίνεται από τον παλαιό και διάσημο επικό ποιητή του 9ου αιώνα π.Χ. Όμηρο.

Διακρίθηκε στις αρχές του 3ου αιώνα π.Χ. στην αυλή του Πτολεμαίου Β´ Φιλάδελφου στην Αλεξάνδρεια, όπου μαζί με τον κύριο αντίπαλο του τον Σωσίθεο, συγκαταλέγεται ανάμεσα στους 7 σπουδαίους τραγικούς ποιητές του Αλεξανδρινού κανόνα. Του αποδίδονται πάνω από 40 έργα (ανάλογα με την πηγή, 45, 47 ή 57) από τα οποία δεν διασώζεται κανένα. Το μόνο που διασώζεται από ένα από τα έργα του είναι ο τίτλος με την ονομασία *Ευρυπύλεια* το οποίο πιθανώς αναφέρεται σε κάποιον Ευρύπυλο από τους πολλούς της ελληνικής μυθολογίας. Αναφέρεται επίσης πως το άγαλμα του κοσμούσε το *γυμνάσιο του Ζεύξιππου* στο Βυζάντιο.

Παραπομπές
----------

1. ↑  Μπαμπινιώτης Δ. Γεώργιος, Αθήνα 2003. «Λεξικό της Νέας Ελληνικής Γώσσας», εκδ. Κέντρο Λεξικολογίας Ε.Π.Ε, σελ. 1420. ISBN 960-86190-1-7

Πηγές
-----

* (Αγγλικά) Homerus of Byzantium, Dictionary of Greek and Roman Biography and Mythology - perseus.tufts.edu

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 42230389
* GND: 102395853

 |

 |
Η **οργάνωση «Όμηρος»** ήταν αντιστασιακή οργάνωση που έδρασε στην Ελλάδα κατά τη διάρκεια της Κατοχής, για λογαριασμό της εξόριστης ελληνικής κυβέρνησης, σε στενή συνεργασία με τις βρετανικές υπηρεσίες. Ο αρχικός πυρήνας και η ηγετική ομάδα του «Ομήρου» αποτελούνταν κυρίως από στρατιωτικούς, αλλά στην οργάνωση μετείχαν και αρκετοί πολίτες. Στα Δεκεμβριανά όλα τα μέλη του «Ομήρου» τάχθηκαν στο πλευρό της κυβέρνησης του Γεωργίου Παπανδρέου.

Παρότι μικρή αριθμητικά, η οργάνωση ανέδειξε έναν δυσανάλογα μεγάλο αριθμό πρωταγωνιστών στη μεταπολεμική Ελλάδα: μέλη της υπήρξαν, μεταξύ πολλών άλλων, ο μετέπειτα αρχηγός ΓΕΕΘΑ και υπηρεσιακός πρωθυπουργός Κωνσταντίνος Δόβας, ο επίσης μετέπειτα αρχηγός ΓΕΕΘΑ στρατηγός Στυλιανός Κιτριλάκης, ο μετέπειτα δικτάτορας Στυλιανός Παττακός, αλλά και ο Μένιος Κουτσόγιωργας, αντιπρόεδρος των κυβερνήσεων του Ανδρέα Παπανδρέου

Ίδρυση
------

Ο «Όμηρος» δημιουργήθηκε το Σεπτέμβριο του 1941 με πρωτοβουλία του Παναγιώτη Κανελλόπουλου, ο οποίος ανέθεσε την οργάνωση στον συνεργάτη του, απότακτο ταγματάρχη του Πυροβολικού Επαμεινώνδα Τσέλλο (είχε αποταχθεί λόγω της συμμετοχής του στο αποτυχημένο βενιζελικό πραξικόπημα του 1935), σε συνεργασία με τον δικηγόρο και στενό φίλο του Κανελλόπουλου Αγησίλαο Βλάχο. Στις 17 Σεπτεμβρίου ανέλαβαν επικεφαλής της οργάνωσης ο συνταγματάρχης Πυροβολικού Στυλιανός Κιτριλάκης και ο αντισυνταγματάρχης Πεζικού Κωνσταντίνος Δόβας.

Δράση
-----

Η οργάνωση δραστηριοποιήθηκε με τη συλλογή και διαβίβαση πληροφοριών, με επιχειρήσεις δολιοφθοράς (σαμποτάζ), με τη φυγάδευση Ελλήνων και Άγγλων στρατιωτικών στη Μέση Ανατολή, με την έκδοση παράνομης αντιστασιακής εφημερίδας («Μαχόμενη Ελλάς») και με την ίδρυση τμήματος νεολαίας («Ιερά Ταξιαρχία», η οποία έγινε αρκετά γνωστή στη νεολαία της εποχής). 

Η «Μονάδα 309» της οργάνωσης, υπεύθυνη για επιχειρήσεις δολιοφθοράς, προκάλεσε την καταστροφή δύο γερμανικών αεροπλάνων στο αεροδρόμιο του Ελληνικού, καθώς και σημαντικές φθορές σε εφτά πλοία ισπανικής κατασκευής στο λιμάνι του Πειραιά. Τα μέλη του «Ομήρου» ανακάλυψαν τον προδότη Πολύκαρπο Νταλιάνη, ο οποίος είχε καταδώσει στους Γερμανούς τους νέους της ΠΕΑΝ, που είχαν ανατινάξει τα γραφεία της δωσιλογικής ΕΣΠΟ στις 20 Σεπτεμβρίου του 1942, και τον εκτέλεσαν παραδειγματικά.

Επίσης, η οργάνωση διαβίβασε περισσότερα από 2.500 σήματα και ταχυδρόμησε 159 δελτία πληροφοριών στο Βρετανικό Στρατηγείο Μέσης Ανατολής και φυγάδευσε περίπου 120 στρατιωτικούς.

Παραπομπές
----------

1. ↑  Μανιάτης, Κώστας (5 Φεβρουαρίου 2019). «Χωροφύλακας Νταλιάνης: Ένας μεγάλος προδότης της Αντίστασης». *οneman.gr*.

Πηγές
-----

* Ε/ Ιστορικά-Εθνική Αντίσταση, 22 Νοεμβρίου 2001, ένθετο εφημερίδας Ελευθεροτυπία
* Σόλων Ζέφυρος Γρηγοριάδης, Συνοπτική Ιστορία της Εθνικής Αντίστασης (1941-1944), Εκδόσεις Καπόπουλος, Αθήνα 1982
* Επίσημη Έκθεση Δράσης της Οργάνωσης
Συντεταγμένες: 38°58′30″S 71°31′12″W﻿ / ﻿38.97500°S 71.52000°W﻿ / -38.97500; -71.52000

οι Νεβάδος δε Σογιπούγι, όπως φαίνεται από το Ηφαίστειο Βιγιαρρίκα
Το **Σογιπούγι** (ισπανικά: *Sollipulli*) είναι μια ηφαιστειακή καλδέρα καλυμμένη με πάγο, η οποία βρίσκεται περίπου 12 χιλιόμετρα της μικρής πόλης του Μελιπέουκο στην Περιοχή Αραουκανία, της Χιλής. Το ηφαίστειο Σογιπούγι βρίσκεται βορειοανατολικά της λίμνης Καμπούργουα και νοτιοανατολικά του ηφαιστείου Γιάιμα, και υπάρχουν απόψεις για τουλάχιστον επτά ενεργά ηφαίστεια από το χείλος της κορυφής. Το ηφαίστειο έχει εξελιχθεί σε στενή επαφή με τον πάγο και έχει μερικά τυπικά σχεδόν παγετώδη ηφαιστειακά χαρακτηριστικά. Διαφέρει από πολλές καλδέρες στο ότι το Σογιπούγι φαίνεται να έχει καταρρεύσει με ένα μη-εκρηκτικό τρόπο. Η εποχή της κατάρρευσης δεν είναι ακόμη γνωστή, αλλά από την καλδέρα που διαμορφώθηκε η ηφαιστειακή δραστηριότητα έχει συνεχιστεί κατά μήκος των περιβαλλόντων δακτυλιοειδών ρηγμάτων, τα οποία έχουν παραγάγει ροές λάβας και θόλους λάβας, αυξάνοντας την ανύψωση του τοίχου της καλδέρας. Η καλδέρα έχει μέση διάμετρο 4χλμ και σύμφωνα με τις μετρήσεις που έγιναν το 1993 περιείχε ένα μέγιστο πάχος του πάγου τουλάχιστον 550 μ, αλλά ίσως μέχρι 650 μ, εκείνη τη στιγμή.

Το ηφαιστειακό συγκρότημα βρίσκεται εντός των ορίων του τομέα Ουαλαλαφκέν στο Εθνικό Καταφύγιο Βιγιαρρίκα

Πηγές
-----

1. ↑  «VGRG in Chile:Volcán Sollipulli». Lancaster University. Αρχειοθετήθηκε από το πρωτότυπο στις 6 Ιανουαρίου 2007. Ανακτήθηκε στις 6 Ιανουαρίου 2008.
2. ↑  Gilbert, J. S.; M. V. Stasiuk1, S. J. Lane, C. R. Adam, M. D. Murphy, R. S. J. Sparks and J. A. Naranjo (1996). «Non-explosive, constructional evolution of the ice-filled caldera at Volcán Sollipulli, Chile». *Bulletin of Volcanology* (Springer) **58**: 67–83. doi:10.1007/s004450050127. Bibcode: 1996BVol...58...67G.. Ανακτήθηκε στις 26 Οκτωβρίου 2014. [*νεκρός σύνδεσμος*]

* Το Σογιπούγι στη NASA
* Το Σογιπούγι στο Andeshandbook
Έξω από το συνεδριακό κέντρο στο Anime Expo 2004.
Ένα **συνέδριο άνιμε** είναι μια εκδήλωση ή μια συγκέντρωση με επίκεντρο κυρίως στην άνιμε, τη μάνγκα και την Ιαπωνική κουλτούρα. Συνήθως, τα συνέδρια άνιμε είναι πολυήμερες εκδηλώσεις που φιλοξενούνται σε συνεδριακά κέντρα, ξενοδοχεία ή πανεπιστημιουπόλεις. Διαθέτουν μια ευρεία ποικιλία δραστηριοτήτων και πάνελ, με μεγαλύτερο αριθμό παρευρισκόμενων να συμμετέχουν σε cosplay σε σχέση με τους περισσότερους άλλους τύπους παρόμοιων συνεδρίων. Τα συνέδρια άνιμε χρησιμοποιούνται επίσης ως μέσω για βιομηχανία, στα οποία τα στούντιο, οι διανομείς και οι εκδότες εκπροσωπούν τις κυκλοφορίες τους που σχετίζονται με τα άνιμε.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Συνέδριο άνιμε** |

* AnimeCons.com (Αγγλικά)
* UpcomingCons.com Anime Cons List (Αγγλικά)
* Μια λίστα κανόνων / οδηγιών των συνεδρίων (Αγγλικά)
Ο όρος **συνάφεια** στο Δίκαιο, απαντάται με διαφορετική χρήση στο Αστικό Δίκαιο απ΄ ότι στην Ποινική Δικονομία.

Αστικό Δίκαιο
-------------

Η συνάφεια στο Αστικό Δίκαιο χαρακτηρίζει τα συστατικά μέρη ενός πράγματος. Για παράδειγμα μια πολύτιμη πέτρα σ΄ ένα χρυσό δακτυλίδι, αποτελεί ένα κόσμημα, ή ένα ζωγραφικό έργο σε περίτεχνο πλαίσιο, αποτελεί έναν πίνακα ζωγραφικής. Και στις δύο αυτές περιπτώσεις παράγεται νομικά ένα νέο πράγμα. Κατά το άρθρο 1058 ΑΚ, επί συνάφειας κινητών πραγμάτων οι κύριοι των μερών θεωρούνται συγκύριοι του νέου πράγματος, αναλογικά, κατά την αξία των μερών στο χρόνο που συνέβη η ένωσή τους. Όταν το ένα πράγμα (συστατικό) θεωρηθεί κύριο του άλλου τότε ο ιδιοκτήτης αυτού είναι και ο ιδιοκτήτης του συνόλου.

Ποινική Δικονομία
-----------------

Με τον όρο **συνάφεια** στην Ποινική Δικονομία προσδιορίζεται σχέση μεταξύ αξιόποινων πράξεων με συνέπεια να συνεκδικάζονται από κοινού, κατά παρέκλιση από τη γενική κατά τόπον και καθ΄ ύλη αρμοδιότητα του δικαστηρίου.
Κατά το άρθρο 129 του Κ.Π.Δ. συναφή εγκλήματα θεωρούνται μόνο εκείνα που τελέστηκαν

1. Από το ίδιο πρόσωπο είτε συγχρόνως είτε ανεξαρτήτως τόπου και χρόνου, ή από πολλούς μη συναιτίους στον ίδιο τόπο και χρόνο.
2. Από πολλούς εναντίον αλλήλων είτε συγχρόνως είτε σε διαφορετικούς τόπους και χρόνους.
3. Σε περιπτώσεις διευκόλυνσης εκτέλεσης εγκλημάτων ή απόκρυψης και μέρους αυτών.

Κατόπιν των παραπάνω συνάγεται ότι ο λόγος του χαρακτηρισμού της συνάφειας δεν γίνεται για τη συντόμευση των δικών ή οικονομία δικαστικών εξόδων αλλά για πληρέστερη και δικαιότερη εκδίκαση και απονομή της δικαιοσύνης. Παρά ταύτα αν συνεκτιμηθεί από το δικαστήριο ότι η συνεκδίκαση συναφών εγκλημάτων πιθανόν να επιφέρει βλάβη, τότε κατά το άρθρο 128 ιδίου Κώδικα δεν εγκρίνεται.

Η δε αρμοδιότητα συνεκδίκασης των συναφών, καθορίζεται από το βαρύτερο έγκλημα όπου στην αρμοδιότητα του καθ΄ ύλη δικαστηρίου παρασύρονται και τα υπόλοιπα συναφή, του συγκεκριμένου εγκλήματος. Επίσης, αν τα συναφή έχουν ήδη εκδικαστεί χωριστά, (σε πρώτο βαθμό), το Δευτεροβάθμιο Δικαστήριο μπορεί με απόφασή του να τα δικάσει όλα.

Εξωτερικοί σύνδεσμοι
--------------------

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **συνάφεια**  |
Συντεταγμένες: 22°36′42″N 120°18′00″E﻿ / ﻿22.61167°N 120.30000°E﻿ / 22.61167; 120.30000

Άποψη του ουρανοξύστη
Ο **Tuntex Sky Tower**, γνωστός και ως **T & C Tower** ή **85 SKYTOWER** (κινέζικα: 高雄85大樓), είναι ένας ουρανοξύστης 85 ορόφων, ο οποίος βρίσκεται στη πόλη Καοσιούνγκ της Ταϊβάν. Το κτήριο έχει ύψος 347,5 μέτρα. Μια κεραία στην κορυφή του ανεβάζει το ύψος του στα 378 μέτρα. Κατασκευάστηκε από το 1994 μέχρι και το 1997 ήταν ο ψηλότερος ουρανοξύστης στην πόλη της Καοσιούνγκ, και υπήρξε ο ψηλότερος σε όλη την Ταϊβάν μέχρι και την ολοκλήρωση του Ταϊπέι 101, που βρίσκεται στην Ταϊπέι της Ταϊβάν.

Κατασκευή και χρήσεις
---------------------

Το κτήριο σχεδιάστηκε από τις εταιρείες C.Y. Lee & Partners και Kassabaum Hellmuth, Obata & Kassabaum και έχει ένα ασυνήθιστο σχέδιο δίκρανου με 2 ξεχωριστά τμήματα 39 ορόφων στη βάση του, τα οποία καταλήγουν σε έναν κεντρικό πύργο. Αυτός ο σχεδιασμός αφήνει ένα μεγάλο κενό ανάμεσα στα δύο κατώτερα τμήματα. Το σχέδιο του κτηρίου είναι εμπνευσμένο από το κινεζικό Κάο (ή Γκάο 高), που σημαίνει «ψηλός», και είναι επίσης το πρώτο συνθετικό της ονομασίας της πόλης. Ο Τζον Μίλτον ήταν ο επικεφαλής του έργου εκ μέρους της Turner International Inc. (Νέα Υόρκη), μιας θυγατρικής της Turner Construction.

Το κτήριο ανήκει στον όμιλο Tuntex Group (η Chien-Tai είναι θυγατρική) και κατά κύριο λόγο αποτελείται από γραφεία, αλλά περιλαμβάνει και χώρο κατοικιών, ένα τμήμα καταστημάτων ενώ το ξενοδοχείο Splendor Kaohsiung καταλαμβάνει τους ορόφους από τον 37ο έως και τον 70ο. Στον 75 όροφο υπάρχει παρατηρητήριο, το οποίο προσφέρει θέα σε όλη την πόλη της Καοσιούνγκ, το «Ποτάμι της Αγάπης» (Love River) και το λιμάνι της πόλης, ενώ είναι προσπελάσιμος από ταχύτατους ανελκυστήρες, που είναι δυνατό να κινούνται με ταχύτητα μέχρι και 10,17 μέτρα/δευτ.

Πρόσβαση
--------

Το κτήριο είναι προσβάσιμο με τα πόδια από τα δυτικά και από τον σταθμό Sanduo Shopping District του μετρό της Καοσιούνγκ.

Φωτογραφίες
-----------

* Ο Tuntex Sky Tower τη νύχταΟ Tuntex Sky Tower τη νύχτα
* Ο Tuntex Sky Tower κατά τη διάρκεια της Γιορτής των ΦαναριώνΟ Tuntex Sky Tower κατά τη διάρκεια της Γιορτής των Φαναριών

Εξωτερικοί σύνδεσμοι
--------------------

* 34170948 Tuntex Sky Tower στο OpenStreetMap
Από αριστερά, πιόνι, πύργος, ίππος, αξιωματικός, βασίλισσα και βασιλιάς της σειράς κομματιών Στώντον.
Η **Σειρά κομματιών Στώντον** είναι ο καθιερωμένος τύπος κομματιών στο σκάκι, καθώς είναι και ο λειτουργικότερος, διότι αυτά τα σκακιστικά κομμάτια είναι εύκολα αναγνωρίσιμα, πολύ σταθερά και εμφανίσιμα. Μάλιστα μόνο κομμάτια αυτού του (γενικού) τύπου επιτρέπονται στους αγώνες της *FIDE* (Διεθνής Σκακιστική Ομοσπονδία). Εκδόθηκαν από τον Nathaniel Cook τον Μάρτιο του 1849. Τα δικαιώματα παραγωγής αγοράστηκαν από τον John Jacques και τον Σεπτέμβριο του 1849 διαφημίζονταν φιλντισένια και ξύλινα σετ. Τα σχεδίασε ο Χάουαρντ Στώντον (Howard Staunton) και τα συνιστούσε στη στήλη του στην *Illustrated London News*.

Ενδιαφέρον παρουσιάζει ότι η μορφή του ίππου της σειράς είχε ως πρότυπο τα άλογα των γλυπτών του Παρθενώνα στο Βρετανικό Μουσείο.

Παραπομπές
----------
Χρόνιες κινήσεις εξαιτίας σοκ βομβαρδισμού
Το **σοκ βομβαρδισμού** (shell shock) είναι ένας όρος που επινοήθηκε στον Α΄Παγκόσμιο Πόλεμο για να περιγράψει έναν τύπο διαταραχής μετατραυματικού στρες που υπέστησαν πολλοί στρατιώτες κατά τη διάρκεια του πολέμου (πριν ονομαστεί διαταραχή μετατραυματικού στρες - PTSD). Πρόκειται για αντίδραση στην ένταση του βομβαρδισμού και της μάχης που προκαλεί αδυναμία και εκδηλώνεται ως πανικός και φόβος, φυγή ή αδυναμία λογικής σκέψης, ύπνου, βάδισης ή ομιλίας. Μετά τον Β' Παγκόσμιο Πόλεμο η διάγνωση του σοκ βομβαρδισμού αντικαταστάθηκε από την αντίδραση στο στρες μάχης, (Combat stress reaction - CSR) μια παρόμοια αλλά όχι ταυτόσημη αντίδραση στον τραυματισμό του πολέμου και του βομβαρδισμού.

Παρόλο που ο όρος χρησιμοποιείται συνήθως για να περιγράψει τις πρώιμες μορφές του PTSD, η υψηλή επίπτωση σοκ που προκαλούν οι εκρηκτικές ύλες υποδεικνύει και σύγχρονη εφαρμογή του όρου. Κατά τη διάρκεια της αποστολής τους στο Ιράκ και το Αφγανιστάν, εκτιμάται ότι περίπου 380.000 στρατιώτες των ΗΠΑ, σχεδόν το 19% του στρατεύματος που αναπτύχθηκε στις εν λόγω περιοχές, υπέστη τραυματισμούς εγκεφάλου από όπλα και άλλους εκρηκτικούς μηχανισμούς. Αυτό ώθησε την Αμερικανική Υπηρεσία Προηγμένων Ερευνητικών Προγραμμάτων (DARPA) να εκκινήσει μελέτη 10 εκατομμυρίων δολαρίων για τις επιπτώσεις της έκρηξης στον ανθρώπινο εγκέφαλο. Η μελέτη αποκάλυψε ότι, ενώ ο εγκέφαλος παραμένει αρχικά άθικτος, αμέσως μετά την επίδραση χαμηλών επιπέδων έκρηξης, η χρόνια φλεγμονή που δημιουργείται, οδηγεί σε πολλές περιπτώσεις σε σοκ βομβαρδισμού και PTSD.

Σημειώσεις-παραπομπές
---------------------

1. ↑  «Is Shell Shock the Same as PTSD?». *Psychology Today*.
2. ↑  Hochschild, Adam (2012). *To End All Wars - a story of loyalty and rebellion, 1914-1918*. Boston, New York: Mariner Books, Houghton, Mifflin Harcourt. σελίδες xv, 242, 348. ISBN 978-0-547-75031-6.
3. ↑  ΓΕΕΘΑ:, ΔΥΥ (2008). «Εγχειρίδιο επί Θεμάτων Ψυχοκοινωνικής Μέριμνας Προσωπικού» (PDF). Τυπογραφείο Ελληνικού Στρατού. Αρχειοθετήθηκε από το πρωτότυπο (PDF) στις 25 Νοεμβρίου 2018. Ανακτήθηκε στις 31 Οκτωβρίου 2019.
4. ↑  «The Shock of War». *Smithsonian* (στα Αγγλικά). Ανακτήθηκε στις 13 Φεβρουαρίου 2019.
5. ↑  «Preventing Violent Explosive Neurologic Trauma (PREVENT)». *www.darpa.mil*. Ανακτήθηκε στις 13 Φεβρουαρίου 2019.

Εξωτερικοί σύνδεσμοι
--------------------

* Shell Shock during World War I, by Professor Joanna Bourke - BBC
* An Address on the Repression of War Experience, by W.H. Rivers, 4 December 1917
* Our Present Needs a Past: A Historical Look at Shell Shock Tedx Talk by Annessa Stagner στο YouTube
Η **Σατραπεία της Λιβύης** ήταν διοικητική διαίρεση, υποτελές βασίλειο, της Περσικής Αυτοκρατορίας των Αχαιμενιδών στην βόρεια Αφρική σε εδάφη, της σημερινής Λιβύης, και περιελάμβανε το αρχαίο βασίλειο της πόλης κράτους, Κυρήνης. 

Όταν ο βασιλιάς της Περσίας Καμβύσης Β΄ κατέκτησε την Αίγυπτο, ο βασιλιάς της Κυρήνης, Αρκεσίλαος Γ΄, τάχθηκε με την Περσία. Όταν σκοτώθηκε προσπαθώντας να διατηρήσει την εξουσία, η βασίλισσα Φερετίμη κάλεσε τους Πέρσες να τους παραδώσει την Κυρήνη. Ο σατράπης της Αιγύπτου, Αρυάνδης, δέχτηκε, και μόλις κατέλαβε την περιοχή διόρισε έναν βασιλιά υποτελεί, Σατράπη, τον Βάττο. Τελικά ο έλεγχος της περιοχής από τους Αχαιμενίδες χάθηκε μετά τις κατακτήσεις του Αλεξάνδρου.

Παραπομπές
----------

1. ↑  «Livius.org». Αρχειοθετήθηκε από το πρωτότυπο στις 7 Απριλίου 2016. Ανακτήθηκε στις 13 Μαΐου 2016.
2. ↑  «Cyrene». Αρχειοθετήθηκε από το πρωτότυπο στις 31 Δεκεμβρίου 2008. Ανακτήθηκε στις 13 Μαΐου 2016.
***Ο Ήλιος του Μεσονυκτίου*** (αγγλ. Midnight Sun) ήταν το αναμενόμενο «αδελφό» μυθιστόρημα του βιβλίου *Λυκόφως* από τη συγγραφέα Στέφανι Μέιερ, το πέμπτο δηλαδή βιβλίο του «Έπους του Λυκόφωτος». Θα ήταν η ιστορία του *Λυκόφωτος*, αλλά γραμμένο από την οπτική γωνία του Έντουαρντ Κάλεν. Η συγγραφέας έχει δηλώσει ότι το *Λυκόφως* είναι το μόνο βιβλίο από τη σειρά που σκοπεύει να ξαναγράψει από την πλευρά του Έντουαρντ. Για να δώσει μια καλύτερη αίσθηση του χαρακτήρα του Έντουαρντ, η Μέιερ επέτρεψε στην Κάθριν Χάρντουικ, τη σκηνοθέτιδα της κινηματογραφικής προσαρμογής της ταινίας *Λυκόφως*, να δώσει στον Ρόμπερτ Πάτινσον, τον ηθοποιό που ερμηνεύει τον Έντουαρντ, να διαβάσει μερικά ολοκληρωμένα κεφάλαια του μυθιστορήματος ενώ γυριζόταν η ταινία.

Πρώιμη κυκλοφορία
-----------------

Στις 28 Αυγούστου 2008, η Μέιερ σταμάτησε τη συγγραφή του βιβλίου για την αντιμετώπιση της παράνομης διαρροής των δώδεκα πρώτων κεφαλαίων του ημιτελούς χειρόγραφου στο Διαδίκτυο. Δήλωσε: «Αν προσπαθούσα να γράψω τον Ήλιο του Μεσονυκτίου τώρα, στο σημερινό πλαίσιο του μυαλού μου, ο Τζέιμς θα μπορούσε πιθανότατα να κερδίσει και όλοι οι Κάλεν θα πέθαιναν, κάτι που δεν θα ταίριαζε πολύ καλά με την πρωτότυπη ιστορία. Εν πάση περιπτώσει, νιώθω πάρα πολύ λυπημένη για το τι έχει συμβεί προκειμένου να συνεχίσω να εργάζομαι για τον Ήλιο του Μεσονυκτίου, και γι 'αυτό είναι σε αναμονή επ' αόριστον.» 

Έκανε το δώδεκα κεφαλαίων σχέδιο διαθέσιμο στην ιστοσελίδα της, προς δικαίωση των αναγνωστών της, τώρα που το μυθιστόρημα είχε διαρρεύσει πριν την προβλεπόμενη ημερομηνία δημοσίευσης. Η συγγραφέας, επίσης, δήλωσε ότι δεν πιστεύει ότι το χειρόγραφο διέρρευσε με κάθε κακόβουλη πρόθεση, και δεν θα δώσει κανένα όνομα. 

Σε μια συνέντευξη το Νοέμβριο του 2008, δήλωσε: «Είναι πολύ περίπλοκο, επειδή όλοι είναι τώρα στη θέση του οδηγού, όπου μπορούν να κάνουν κριτική. [...] Δεν αισθάνομαι μόνη με το χειρόγραφο. Και δεν μπορώ να γράψω, όταν δεν αισθάνομαι μόνη.» Είπε ότι στόχος της ήταν να περάσει δύο περίπου χρόνια χωρίς να ακούσει για το βιβλίο και σκέφτηκε ότι θα αρχίσει να εργάζεται για το μυθιστόρημα και πάλι όταν θα είναι βέβαιη ότι «όλοι θα το έχουν ξεχάσει».

Εξωτερικοί σύνδεσμοι
--------------------

* Midnight Sun Partial Draft
* Twilight Saga Wiki

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Η σειρά **Λυκόφως** της **Στέφανι Μέγιερ** |
| --- |
|  |
| Σειρά βιβλίων | 
* *Λυκόφως*
* *Νέα Σελήνη*
* *Έκλειψη*
* *Χαραυγή*
 |
|  |
| Σειρά ταινιών | 
* *Λυκόφως* (2008)
* *Νέα Σελήνη* (2009)
* *Έκλειψη* (2010)
* *Χαραυγή - Μέρος 1* (2011)
* *Χαραυγή - Μέρος 2* (2012)
 |
|  |
| Χαρακτήρες | 
* Μπέλα Σουάν
* Έντουαρντ Κάλεν
* Τζέικομπ Μπλακ
 |
|  |
| Βιβλία Spin-offs | 
* *Η Σύντομη Δεύτερη Ζωή της Μπρι Τάνερ*
* *Ήλιος του Μεσονυκτίου* (ανέκδοτο)
* *Ζωή και Θάνατος: Λυκόφως με νέα ματιά*
 |
|  |
| Κόμικς | 
* *Λυκόφως: Graphic Novel*
* *Νέα Σελήνη: Graphic Novel*
 |
|  |
| Άλλα | 
* *To Έπος του Λυκόφωτος: Ο Επίσημος Οδηγός*
* Scene It? Twilight
 |

 |
Το ***Vincenzo Gioberti*** ήταν ένα από τα τέσσερα αντιτορπιλικά κλάσης *Oriani* που ναυπηγήθηκαν για το Ιταλικό Βασιλικό Ναυτικό (*Regia Marina*) στα μέσα της δεκαετίας του 1930. Ολοκληρώθηκε το 1937 και έλαβε μέρος σε πολεμικές επιχειρήσεις στον Β΄ Παγκόσμιο Πόλεμο.

Περιγραφή
---------

Κύριο λήμμα: Αντιτορπιλικό κλάσης Oriani
Σχεδιαστικά η κλάση *Oriani* δεν ήταν παρά μια βελτιωμένη σε ορισμένα σημεία εκδοχή της προγενέστερης κλάσης *Maestrale*. Είχαν ολικό μήκος 106,7 m, πλάτος 10,15 m και μέσο βύθισμα 3,15 m το οποίο έφθανε στα 4,3 m με πλήρες φορτίο. Το εκτόπισμά τους έφθανε τους 1700–1750 t (1670–1720 LT) με κανονικό φορτίο και τους 2400–2450 t (2360–2410 LT). Το πλήρωμά τους την περίοδο του πολέμου ανερχόταν σε 206 αξιωματικούς και ναύτες.

Το προωστικό σύστημα απέδιδε έως και 48000 shp και μπορούσαν να φθάσουν σε ταχύτητες της τάξεως των 32-33 kn σε πραγματικές συνθήκες. Κατά τις θαλάσσιες δοκιμές είχαν φθάσει και τους 38-39 kn, όμως με πολύ περιορισμένο φορτίο. Η ακτίνα δράσης τους ήταν περίπου 2600-2800 ναυτικά μίλια με ταχύτητα πλεύσης 18 kn και 690 ναυτικά μίλια με ταχύτητα πλεύσης 33 kn.

Ο κύριος οπλισμός αποτελούνταν από τέσσερα πυροβόλα των 120 mm εγκατεστημένα σε ζεύγη σε ένα πύργο μπροστά από την υπερκατασκευή και έναν πίσω από αυτήν. Διέθεταν επίσης δύο πυροβόλα των 120 mm που έβαλαν βλήματα φωτισμού/ανάδειξης στόχων (star-shells) καθώς και έξι τορπιλοσωλήνες των 533 mm. Αντιαεροπορική κάλυψη παρείχαν τέσσερα πολυβόλα των 13,2 mm. Παρόλο που δεν διέθεταν σόναρ ώστε να μπορούν να δράσουν ως ανθυποβρυχιακά, τα αντιτορπιλικά της κλάσης αυτής είχαν δύο εκτοξευτές βομβών βυθού. Μπορούσαν επίσης να μεταφέρουν έως και 56 νάρκες.

Παραπομπές
----------

1. ↑  Brescia, p. 127
2. ↑  Whitley, p. 168
3. 1 2 3  Brescia, p. 121
4. ↑  Roberts, p. 300
5. 1 2  Fraccaroli, p. 55

Βιβλιογραφία
------------

* Brescia, Maurizio (2012). *Mussolini's Navy: A Reference Guide to the Regina Marina 1930–45*. Annapolis, Maryland: Naval Institute Press. ISBN 978-1-59114-544-8.
* Fraccaroli, Aldo (1968). *Italian Warships of World War II*. Shepperton, UK: Ian Allan. ISBN 0-7110-0002-6.
* Roberts, John (1980). «Italy». Στο: Chesneau, Roger. *Conway's All the World's Fighting Ships 1922–1946*. New York: Mayflower Books. σελίδες 280–317. ISBN 0-8317-0303-2.
* Rohwer, Jürgen (2005). *Chronology of the War at Sea 1939–1945: The Naval History of World War Two* (Third Revised έκδοση). Annapolis, Maryland: Naval Institute Press. ISBN 1-59114-119-2.
* Whitley, M. J. (1988). *Destroyers of World War 2: An International Encyclopedia*. Annapolis, Maryland: Naval Institute Press. ISBN 1-85409-521-8.

  


|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| π • σ • ε
Αντιτορπιλικά κλάσης *Oriani* |
| --- |
|  |
| Ιταλικό Βασιλικό Ναυτικό(*Regia Marina*) | 
* *Alfredo Oriani*
* *Vincenzo Gioberti*
* *Giosuè Carducci*
* *Vittorio Alfieri*
 |
|  |
| Γαλλικό Πολεμικό Ναυτικό(Marine nationale‎) | 
*D'Estaing* (πρώην *Alfredo Oriani*) |
|  |
| 
* Κατηγορία Κατηγορία
* Commons page Κοινά
 |

 |

|  |  |
| --- | --- |
| 

|  |
| --- |
| * Πύλη:Πόλεμος
* Πύλη:Δεύτερος Παγκόσμιος Πόλεμος
 |

 |
Η **Άρκα Γκντίνια** (πολωνικά:*Arka Gdynia*) είναι πολωνικός επαγγελματικός σύλλογος καλαθοσφαίρισης, με έδρα τη Γκντίνια. Συμμετέχει στο Πρωτάθλημα Πολωνίας. Το όνομα χορηγίας του συλλόγου προέρχεται από την εταιρεία Asseco. Ιστορικά, ο σύλλογος είναι ένας από τους πιο επιτυχημένους στην Πολωνία, κυρίως λόγω των εννέα πρωταθλημάτων που κατέκτησε από το 2004 έως το 2012.

Ιστορία
-------

Η ομάδα ιδρύθηκε το 1995, ως **ΣΤΚ Τρεφλ Σόποτ** (*STK Trefl Sopot*). Στην πρώτη της σεζόν, η ομάδα κέρδισε την τρίτη κατηγορία της Πολωνίας και τον προβιβασμό στην 1 Λίγκα. Τη σεζόν 1996-97, αφού βγήκε νικήτρια του Β Ομίλου Β της 1 Λιγκα, η ομάδα προβιβάστηκε στην κορυφαία κατηγορία. 

Το 2003, η Πρόκομ Τρεφλ έπαιξε στον τελικό του EuroCup Challenge εναντίον του Άρη. Ξεκινώντας από το 2004, η ομάδα άρχισε να αγωνίζεται στην Ευρωλίγκα. Στην πρώτη της σεζόν στην Ευρωλίγκα, ο σύλλογος έγινε η πρώτη πολωνική ομάδα που έφτασε στις Καλύτερες 16 της διοργάνωσης. Κατά τη διάρκεια της σεζόν 2012-13, ήταν ένας από τους 14 συλλόγους σε όλη την Ευρώπη που κατείχε Άδειες Α κατηγορίας της Ευρωλίγκα, οι οποίες κανονικά έδιναν στους κατόχους τους αυτόματα μία θέση στους ομίλους της κανονικής περιόδου της διοργάνωσης.

Το 2018, ο σύλλογος άλλαξε το όνομά του σε Άρκα Γκντίνια. Επίσης, επέστρεψε σε ευρωπαϊκούς αγώνες για πρώτη φορά ύστερα από 6 χρόνια, παίζοντας στο EuroCup 2018-19 .

Γήπεδο
------

Από το 2009, η Άρκα Γκντίνια παίζει τους εντός έδρας αγώνες της στην, χωρητικότητας 5,500 θεατών, Αρένα Γκντίνια Σπορτς.

Διακρίσεις και τίτλοι
---------------------

* **Πρωτάθλημα Πολωνίας (9):**

2004, 2005, 2006, 2007, 2008, 2009, 2010, 2011, 2012
* **Κύπελλο Πολωνίας (4):**

2000, 2001, 2006, 2008
* **Σούπερ Καπ Πολωνίας (2):**

2001, 2010

Προπονητές
----------

* Άνταμ Ζιεμίνσκι
* Ταντέους Αλεξαντρόβιτς
* Τόμας Σλουζάλεκ
* Ξζίστοφ Κοζιορόβιτς
* Αρκάντιους Κονιέτσκι
* Ρίσαρντ Στσεχόβιακ
* Εουγκένιους Κιγιέβσκι
* Μάριους Κάρολ
* Τόμας Πατσέσας
* Κεστούτις Κεμζούρα
* Αντρέι Αντάμεκ
* Ντάβιντ Ντέντεκ
* Τάνε Σπάσεφ
* Πζεμίσλαβ Φρασουνκιέβιτς

Παραπομπές
----------

1. ↑  Ευρωλίγκα (2011-07-07). *Euroleague assembly meets before 2011-12 draw*. Δελτίο τύπου.  Ανακτήθηκε στις 2011-08-01.

Εξωτερικοί σύνδεσμοι
--------------------

* Επίσημος ιστότοπος (στα πολωνικά)
* Προφίλ Ομάδας στο Eurobasket.com

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |
Η **Όλγα Γιούριεβνα Γκολοντέτς** (ρωσικά: Ольга Юрьевна Голодец‎; γεννηθείσα την 1η Ιουνίου 1962) είναι Ρωσίδα οικονομολόγος και πολιτικός. Στην κυβέρνηση του προέδρου Πούτιν διορίστηκε Αναπληρώτρια Πρωθυπουργός της Ρωσικής Ομοσπονδίας και είναι αρμόδια για τις κοινωνικές σχέσεις.

Βιογραφία και Εκπαίδευση
------------------------

Γεννήθηκε στη Μόσχα την 1η Ιουνίου 1962 και κατέχει πτυχίο στα οικονομικά, που έλαβε από το Κρατικό Πανεπιστήμιο της Μόσχας το 2014. Το 1984, η Όλγα αρχικά εργάστηκε στο Κεντρικό Ερευνητικό Εργαστήριο του Ινστιτούτου Εργασίας, και στο Ινστιτούτο Προβλημάτων Απασχόλησης της Ακαδημίας των Επιστημών, όπου εργαζόταν σε συνεργασία με πανεπιστήμια άλλων χωρών. Στη συνέχεια, το 1999, διορίστηκε διευθυντής των κοινωνικών προγραμμάτων της "Reformugol Foundation", μιας οργάνωσης για την προώθηση των συμφωνιών μεταξύ της κυβέρνησης της Ρωσικής Ομοσπονδίας και της Παγκόσμιας Τράπεζας. Από το 1999 μέχρι το 2008, ήταν Βοηθός Γενικός Διευθυντής και υπεύθυνη για το προσωπικό της δημόσιας πολιτικής της δημόσιας επιχείρησης "Norilsk Nickel" μια από τις μεγαλύτερες εταιρείες στον κόσμο για την εξόρυξη νικελίου. Το 2001, η Όλγα διορίστηκε Υποδιοικητής της περιοχής Νένετς στην Περιφέρεια Ταίμρ Ντόλγαν με αρμοδιότητα τα κοινωνικά ζητήματα. Στις 2 Δεκεμβρίου 2010, κέρδισε τη θέση του Επίκουρου προς τον Δήμαρχο της Μόσχας σε θέματα εκπαίδευσης και δημόσιας υγείας. Τη θέση αυτή διατήρησε μέχρι τις 21 Μαΐου του 2012 όταν διορίστηκε αναπληρώτρια πρωθυπουργός της Ρωσίας στην κυβέρνηση Μεντβέντεφ.

Συγγραφικό έργο
---------------

Η Όλγα Γκολόντετς είναι επίσης συγγραφέας σε περισσότερες από τριάντα επιστημονικές εργασίες και αυτό είναι ένας σημαντικός παράγοντας στα προγράμματα τόσο εθνικά όσο και διεθνή, που αφορούν τον τομέα των ανθρώπινων πόρων, καθώς και την ανάπτυξη των εκθέσεων στον κοινωνικό χώρο εργασίας.

Εξωτερικοί σύνδεσμοι
--------------------

* Όλγα Γκολόντετς, Αναπληρώτρια Πρωθυπουργός της Ρωσίας

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 210151778247118130002

 |

 |
Στην ελληνική μυθολογία με το όνομα **Σαλαμβώ** είναι γνωστή μία βαβυλωνιακή θεότητα, η οποία υιοθετήθηκε και ταυτιζόταν από τους Έλληνες με την Αφροδίτη που θρηνεί τον `Αδωνι. Σύμφωνα με κάποιες πηγές, το όνομα Σαλαμβώ ήταν ένα επίθετο της Αστάρτης. Η ετυμολογία που προτείνεται είναι από το Salem-Baal, δηλαδή «εικόνα του Βάαλ», και υποδηλώνει τη σχέση μεταξύ της Αστάρτης και του Βάαλ. Πρόκειται για μία αλληγορία της γονιμότητας της γης. Αργότερα, η Σαλαμβώ συσχετίσθηκε με την έννοια της ηλιακής θεότητας.

Η Σαλαμβώ λατρευόταν ιδιαίτερα στην `Εμεσα της Κοίλης Συρίας, στην Αλεξάνδρεια, στην ηπειρωτική Ελλάδα, στην Ιταλία και σε άλλα μέρη. Φαίνεται ότι η λατρεία της συγκεκριμένης θεάς διαδόθηκε στις περιοχές που βρέχει η Μεσόγειος Θάλασσα από τους `Ελληνες ναυτικούς και εμπόρους. Αναφέρεται ότι ακόμα και κατά τον 3ο αιώνα μ.Χ. υπήρχε ένα κατάλοιπο-μετεξέλιξη της λατρείας της Σαλαμβούς στην Ισπανία (Σεβίλλη). Εκεί, σε μία τελετή στην οποία έπαιρναν μέρος οι γυναίκες, περιέφεραν ένα είδωλο-άγαλμα το οποίο παρίστανε ένα «ευνουχικό τέρας» και ονομαζόταν «Σαλαμβώνα».

Πηγές
-----

* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 666
* Λ.Κ. Καραντσαβέλου: το λήμμα «Σαλαμβώ» στη *Νέα Ελληνική Εγκυκλοπαίδεια* Χάρη-Πάτση, τ.20, σ.87 (1975)